用前韻
作者：李彭
朝代：宋

paragraphs: 離索未相逢，情親在詩軸。
歸來兩丹楓，詩作牛腰束。
妙語挾風霜，勁氣穿我屋。
眼中識慈明，尊下慚小陸。
念昔少年時，洞庭思濯足。
援琴寫將歸，臨河歎鳴犢。
正爾巢一枝，何勞排五鹿。
江闊洲渚寒，微風泛時菊。
劇談斗低昂，露草復淋漉。
誰家酒杯寬，滿引甕頭淥。
何知程衛尉，未暇顧藉福。
鼓柂牽牛河，頓覺滄溟促。